FI Euroopan unionin virallinen lehti CE 88/72

(2004/C 88 E/0079)

KIRJALLINEN KYSYMYS P-2198/03

esittäjä(t): Niall Andrews (UEN) komissiolle

(26. kesäkuuta 2003)

Aihe: Ihmisoikeuksien turvaaminen Meksikossa

Onko komissio tietoinen Amnesty Internationalin ilmoittamista jatkuvista ihmisoikeusloukkauksista Meksikossa?

Niihin kuuluu seuraavia loukkauksia:

— ihmisoikeuksien puolustajien ahdistelut, pelottelut ja murhat,

— poliittisten vastustajien, alkuperäisväestön oikeuksien puolustajien ja heidän yhteisöjensä jäsenten vangitseminen ja ”katoaminen”,

— yli 200 naisen murha Ciudad Juárezissa vuoden 1993 jälkeen ja Meksikon viranomaisten kykenemättömyys suorittaa tehokkaita ja asianmukaisia tutkimuksia.

Onko komissio tietoinen, että Meksiko on jatkuvasti sitoutunut kunnioittamaan ihmisoikeuksia ja parantamaan ihmisoikeustilastojaan ja vaikka se on ratifioinut Amerikan valtioiden välillä tehdyn henkilöiden sieppausta koskevan yleissopimuksen Inter-American Convention on Forced Disappearances of Persons, se kieltäytyy kuitenkin tutkimasta ”sieppauksia”, jotka tapahtuivat ennen sopimuksen ratifiointia?

Onko komissio edelleen tietoinen, että ainoastaan salaiset sotilastuomioistuimet käsittelevät armeijan toimintaan liittyviä asioita, mikä heikentää tutkimusten uskottavuutta?

Ihmisoikeudet ja demokratia ovat ”olennaisia edellytyksiä” EU:n suhteissa unionin ulkopuolisiin valtioihin ja EU:n ja Meksikon välisten taloussuhteiden vahvistamiseksi. Aikooko komissio sen vuoksi ilmoittaa, mihin toimiin se ryhtyy varmistaakseen, että Meksikon hallitus noudattaa ihmisoikeuksia koskevia sitoumuksiaan ja velvollisuuksiaan?

Christopher Pattenin komission puolesta antama vastaus

(10. heinäkuuta 2003)

Komission sitoutuminen ihmisoikeuksien edistämiseen on kaikkien kahdenvälisten sopimusten keskeinen osa. Ihmisoikeuksien turvaaminen ja takaaminen on vakiinnutettu niin kutsuttuun demokratialausekkee-seen, joka on keskeinen osa suhteita Meksikon kanssa. Näitä suhteita hallitaan taloudellista kumppanuutta, poliittista koordinointia ja yhteistyötä koskevalla sopimuksella (yleissopimus), joka astui voimaan 1. lokakuuta 2000 ja joka perustuu kolmeen pilariin: politiikka, yhteistyö ja kaupankäynti.

Sopimuksessa vahvistettu institutionaalinen kehys muodostaa tällä hetkellä foorumin, jolla käydään avointa ja tuottoisaa poliittista vuoropuhelua kaikilla tasoilla: presidenttien, ministerien ja korkean tason virkamiesten kesken. Tämän ansiosta unioni kykenee vaihtamaan näkemyksiä, jotka koskevat muun muassa kahdenvälisiä ja monenvälisiä kysymyksiä ja ihmisoikeuksien kehittymistä molemmin puolin. Komission mielestä tämä järjestely on tyydyttävä ja tällä hetkellä se ei ota käyttöön lisätoimenpiteitä kyseisellä osa-alueella.

Syyskuussa 2002 Meksiko ratifioi henkilöiden sieppauksia koskevan Amerikan valtioiden välillä tehdyn yleissopimuksen. Vaikka komissio kiittää Meksikoa kyseisen sopimuksen ratifioinnista sellaisena kuin Amerikan valtioiden järjestö oli sen laatinut, sillä ei kuitenkaan ole suoraa täytäntöönpanovaltaa. Se kuitenkin käyttää olemassa olevia menetelmiä vaihtaakseen näkemyksiä ja tarpeen tullen rohkaistakseen kumppaneita noudattamaan ja panemaan täytäntöön ihmisoikeuksiin liittyviä sopimuksia ja yleissopimuksia kaikilla tasoilla. Näin ollen komissio katsoo, että presidentti Foxin pyrkimykset nostaa ihmisoikeuksia koskevia kysymyksiä esille poliittisessa agendassaan ja saattaa aiempiin rikoksiin syyllistyneet oikeuden eteen ovat rohkaisevia. Vaikka komissio myöntää, että oikeusjärjestelmässä on tiettyjä puutteita, se yrittää tukea mahdollisuuksien rajoissa kaikkia uudistuksia, joiden tarkoituksena on luoda luotettavampi, avoimempi ja toimivampi oikeusjärjestelmä. Unionin yhteistyöhanke, joka koskee Meksikon oikeusjärjestelmän uudistamista, alkaa vuoden 2003 toisella puoliskolla.

Vaikka komissio on tietoinen, että ihmisoikeuksien rikkominen ja siitä rankaisematta jättäminen jatkuu tietyillä tasoilla, se kuitenkin toivoo, että tiiviimpi poliittinen vuoropuhelu ja keskitetty yhteistyö tällä osa-alueella tekee Meksikon käynnissä olevista uudistukseen tähtäävistä ponnisteluista menestyksekkäitä.